ÚRAD VLÁDY SLOVENSKEJ REPUBLIKY
      sekcia vládnej legislatívy

                                                                                 	Na rokovanie vlády SR
							          dňa 14. septembra 2005
							          k materiálu č. 15631/2005
							          k bodu č. 3

                                                                                 
S T A N O V I S K O

k návrhu zásad, ktorými sa menia o dopĺňajú zásady na uplatňovanie niektorých ustanovení zákona Národnej rady Slovenskej republiky č. 180/1995 Z.z. o niektorých opatreniach na usporiadanie vlastníctva k pozemkom v znení neskorších predpisov, uverejnené v čiastke 1 Vestníka ministerstva pôdohospodárstva Slovenskej republiky z 15. júla 2001 pod číslom 51/2001 v znení zásad uverejnených v čiastke 12 Vestníka Ministerstva pôdohospodárstva Slovenskej republiky z 26. apríla 2005 pod číslom 47/2005

I.
         Návrh zásad, ktorými sa menia o dopĺňajú zásady na uplatňovanie niektorých ustanovení zákona Národnej rady Slovenskej republiky č. 180/1995 Z.z. o niektorých opatreniach na usporiadanie vlastníctva k pozemkom v znení neskorších predpisov predkladá na rokovanie vlády Slovenskej republiky minister pôdohospodárstva Slovenskej republiky Zsolt Simon ako svoj iniciatívny návrh.
II.
          Navrhovaná podzákonná úprava vychádza z ustanovenia § 18 ods. 3 písm. b) a § 19 ods. 1 zákona NR SR č. 180/1995 Z. z. o niektorých opatreniach na usporiadanie vlastníctva k pozemkom v znení zákona č. 419/2002 Z. z.. Jej účelom je v zmysle dôvodovej správy zosúladenie postupu pri prenajímaní pozemkov ako súčasti súboru vecí v súlade so znením zákona č. 504/2003 Z. z. o nájme poľnohospodárskych pozemkov, poľnohospodárskeho podniku a lesných pozemkov a o zmene niektorých zákonov v znení zákona č. 549/2004 Z. z.. 

III.

Predkladaný návrh nariadenia vlády Slovenskej republiky nebol prerokovaný v Legislatívnej rade vlády Slovenskej republiky. Na základe pripomienok sekcie vládnej legislatívy Úradu vlády SR bol však pôvodný návrh predkladateľom stiahnutý a nahradený novým znením, v ktorej je už väčšina pripomienok sekcie vládnej legislatívy zapracovaných.

  IV.

Sekcia vládnej legislatívy Úradu vlády Slovenskej republiky preto odporúča vláde Slovenskej republiky návrh zásad, ktorými sa menia a dopĺňajú zásady na uplatňovanie niektorých ustanovení zákona Národnej rady Slovenskej republiky č. 180/1995 Z. z. o niektorých opatreniach na usporiadanie vlastníctva k pozemkom v znení neskorších predpisov schváliť, avšak s týmito pripomienkami:        

V článku III  bod 1 v prvej vete odporúčame v záujme zachovania terminologickej jednotnosti preformulovať úvodnú časť tejto vety preformulovať nasledovne: „Pozemky, ktoré boli prenajaté na poľnohospodárske účely, na vykonávanie poľnohospodárskej činnosti pri prevádzkovaní podniku, boli súčasťou nájmu podniku na poľnohospodársku výrobu alebo boli prenajaté na účely hospodárenia v lesoch 6),...“.

V článku III  bod 1 na konci vety končiacej slovami : „...ku dňu vzniku práva zakladajúceho zmenu“ odporúčame pripojiť slová : „nájomného,  vlastníckeho a iného právneho vzťahu nadobúdateľa k majetku“. 

V budúcnosti však už neodporúčame prijímať ďalšiu novelu týchto zásad, ale v prípade potreby vypracovať úplne nové zásady.

V Bratislave dňa 12. septembra 2005.

                                                                                      
                                                                                             Štefan  G r m a n
                             		generálny riaditeľ
Vypracoval: Andrej Pitoňák	                                    Sekcie vládnej legislatívy